陶淵明寫真圖
作者：謝薖
朝代：宋

paragraphs: 淵明歸去潯陽曲，杖藜蒲鞋巾一幅。
陰陰老樹囀黄鶯，艶艶東籬粲霜菊。
世紛無盡過眼空，生事不豐隨意足。
廟廊之姿老蓬蓽，環堵蕭條僅容膝。
大兒頑鈍懶詩書，小兒嬌癡愛梨栗。
老妻日暮荷鋤歸，欣然一笑共蝸室。
哦詩未遣愁肝腎，醉裏呼兒供紙筆。
時時得句輒寫之，五言平淡用一律。
田家酒熟夜打門，頭上自有漉酒巾。
老農時問桑麻長，提壺挈榼來相親。
一尊徑醉北窗臥，蕭然自謂羲皇人。
此公聞道窮亦樂，容貌不枯似丹渥。
儒林紛紛隨溷濁，山林高義久寂寞。
假令九原今可作，舉公藍輿也不惡。